**Rokiškiečiai domisi galimybėmis prisidėti prie besivystančių šalių plėtros**

Gegužės 9 d. Rokiškio švietimo centre vyko Asociacijos LITDEA organizuojama diskusija ,,Vystomasis švietimas ir bendradarbiavimas iš regioninės perspektyvos“. Renginys sulaukė ne tik vietos savivaldybės darbuotojų, bet ir nevyriausybinio sektoriaus dėmesio.

Diskusijų metu dalyviai susipažino su vystomojo bendradarbiavimo ir vystomojo švietimo sąvokomis, Lietuvos ir Europos Sąjungos vystomojo bendradarbiavimo politikos aktualijomis bei gerąją kitų Lietuvos ir Europos savivaldybių patirtimi.

Trys Rokiškio rajono savivaldybės atstovai birželio 3-4 d. dalyvavo tolimesniuose praktiniuose ir teoriniuose mokymuose skirtuose ugdyti dalyvių kompetencijas ir gebėjimus reikalingus rengti vystomojo bendradarbiavimo projektus tarp Lietuvos vietos valdžios institucijų ir nevyriausybinių organizacijų bei vystomojo bendradarbiavimo veikėjų besivystančiose šalyse.

Rokiškio rajono savivaldybė – ne naujokė vystomajame bendradarbiavime. Diskusijos metu rajono savivaldybės administracijos atstovai pasidalino patirtimi įgyvendinant ES programos ,,Cross Border Cooperation“ projektą su Baltarusija. Tikimasi, kad Rokiškio rajono gyventojų dalyvavimas Asociacijos LITDEA renginiuose prisidės prie vystomojo bendradarbiavimo iniciatyvų populiarinimo tarp vietos gyventojų, padės įsitraukti į vystomojo bendradarbiavimo ir švietimo veiklas verslui, jaunimui ir bendruomenėms.

Diskusijos ir mokymai organizuoti įgyvendinant projektą ,,Kokybiškas bendradarbiavimas vystymuisi – Lietuvos pirmininkavimo ES Tarybai projektas, 2013” (Nr. DCI – NSA ES/2013/319 – 124), kuris finansuojamas Europos komisijos (per EuropeAid biurą), taip pat bendrai finansuojamas Lietuvos Respublikos Užsienio reikalų ministerijos (projektas ,,Kokybiškas bendradarbiavimas vystymuisi”, Nr. 457 – 13 VBD). Projektą parengė ir įgyvendina– Asociacija „LITDEA“ su partneriu Nacionaline nevyriausybinių vystomojo bendradarbiavimo organizacijų platforma. Daugiau informacijos apie projektą teiraukitės el. paštu: [info@litdea.eu](mailto:info@litdea.eu) arba žiūrėkite tinklalapyje <http://www.ngdopresidency.lt/> .

